Cyber Crime: ಬೆತ್ತಲಾಗಿ 500ಕ್ಕೂ ಹೆಚ್ಚು ಮಹಿಳೆಯರಿಗೆ ವಿಡಿಯೋ ಕಾಲ್ ವಿಕೃತ ಕಾಮಿಯ ಬಂಧನ ಘಜಿಯಾಬಾದ್ ಸೆ. 9: ದೇಶದಲ್ಲಿ ಕೊರೋನಾ ಅಟ್ಟಹಾಸದ ನಡುವೆಯೂ ಅಪರಾಧ ಪ್ರಕರಣಗಳು ಕಡಿಮೆಯಾಗಿಲ್ಲ. ದಿನದಿಂದ ದಿನಕ್ಕೆ ವಿಚಿತ್ರವಾದ ಅಪರಾಧ ಪ್ರಕರಣಗಳು ಬೆಳಕಿಗೆ ಬರುತ್ತಲೇ ಇವೆ. ಅದೇ ರೀತಿ ಮುಂಬೈ, ದೆಹಲಿ, ಬೆಂಗಳೂರು, ಕೊಲ್ಕತ್ತಾದಲ್ಲಿನ ಮಹಿಳೆಯರಿಗೆ ನಗ್ನವಾಗಿ ವಿಡಿಯೋ ಕಾಲ್ ಮಾಡಿ, ಬ್ಲಾಕ್ಮೇಲ್ ಮಾಡುತ್ತಿದ್ದ ವಿಕೃತ ಕಾಮಿಯೊಬ್ಬನನ್ನು ಬಂಧಿಸಲಾಗಿದೆ. ಕಳೆದ 2 ವರ್ಷಗಳಿಂದ ಸುಮಾರು 500ಕ್ಕೂ ಹೆಚ್ಚು ಮಹಿಳೆಯರಿಗೆ ಬೆತ್ತಲೆಯಾಗಿ ವಿಡಿಯೋ ಕಾಲ್ ಮಾಡಿ ಪೀಡಿಸುತ್ತಿದ್ದ. ಈ ರೀತಿ ವಿಚಿತ್ರವಾದ ಮನಸ್ಥಿತಿಯುಳ್ಳ ವ್ಯಕ್ತಿಯನ್ನು ಹರಿಯಾಣದ ದೀಪಕ್ ಕುಮಾರ್ ಎಂದು ಗುರುತಿಸಲಾಗಿದೆ. ಹರಿಯಾಣದ 22 ವರ್ಷದ ದೀಪಕ್ ಕುಮಾರ್ ಕೇವಲ 5ನೇ ತರಗತಿಯವರೆಗೆ ಮಾತ್ರ ದ್ದ. ಕೆಲಸಕ್ಕಾಗಿ ಅಲೆದಾಡುತ್ತಿದ್ದ ಆತ ಸೆಲ್ಫೋನ್ ರಿಪೇರಿ ಅಂಗಡಿಯೊಂದರಲ್ಲಿ ಕೆಲಸಕ್ಕೆ ಸೇರಿದ್ದ. ಅಲ್ಲಿ ವಿವಿಧ ರೀತಿಯ ಆಯಪ್ಗಳ ಬಗ್ಗೆ ತಿಳಿದುಕೊಂಡಿದ್ದ ದೀಪಕ್ ಯಾವ ಆಯಪ್ಗಳಿಂದ ತನ್ನ ನಿಜವಾದ ಐಡೆಂಟಿಟಿಯನ್ನು ಮರೆಮಾಚಿ, ಜನರನ್ನು ಯಾಮಾರಿಸಬಹುದು ಎಂದು ತಿಳಿದುಕೊಂಡಿದ್ದ. ಆ ಆಯಪ್ಗಳನ್ನು ಬಳಸಿ ಸಿಕ್ಕವರಿಗೆಲ್ಲ ಫೋನ್ ಮಾಡಿ ಟೈಂಪಾಸ್ ಮಾಡುತ್ತಿದ್ದ. ವಿಡಿಯೋ ಕಾಲ್ ಮಾಡಲು ಪ್ರತ್ಯೇಕ ಸಾಫ್ಟ್ವೇರ್ ಬಳಕೆ ಮಾಡಿ ಮಹಿಳೆಯರು, ಯುವತಿಯರೊಂದಿಗೆ ನಗ್ನವಾಗಿ ನಿಂತು ಅಸಭ್ಯವಾಗಿ ಮಾತನಾಡುತ್ತಿದ್ದ. ಬಂಧಿತನಾಗಿರುವ ಆತನ ಮೊಬೈಲ್ನಲ್ಲಿ ಒಟ್ಟಾರೆ 500 ಮಹಿಳೆಯರ ಫೋನ್ ನಂಬರ್ಗಳು ಪತ್ತೆಯಾಗಿವೆ. ಆಯಪ್ಗಳನ್ನು ಬಳಸಿ ತನ್ನ ದೇಶದ ಕೋಡ್ ಬದಲಿಸಿ, ನಂಬರ್ಗಳನ್ನು ಕಾಣದಂತೆ ಮಾಡಿ ಮನಸಿಗೆ ಬಂದ ನಂಬರ್ಗಳಿಗೆ ಫೋನ್ ಮಾಡುತ್ತಿದ್ದ. ಆಗ ಒಂದುವೇಳೆ ಮಹಿಳೆ ಫೋನ್ ರಿಸೀವ್ ಮಾಡಿದರೆ ಆ ನಂಬರ್ಗಳನ್ನು ಸೇವ್ ಮಾಡಿಟ್ಟುಕೊಳ್ಳುತ್ತಿದ್ದ. ನಂತರ ಆ ನಂಬರ್ಗೆ ವಾಟ್ಸಾಪ್ ವಿಡಿಯೋ ಕಾಲ್ ಮಾಡಿ, ಫ್ರಂಟ್ ಕ್ಯಾಮೆರಾ ಮುಂದೆ ಬೆತ್ತಲಾಗಿ ನಿಲ್ಲುತ್ತಿದ್ದ. ನಂತರ ಆ ವಿಡಿಯೋ ಕಾಲ್ನ ಸ್ಕ್ರೀನ್ಶಾಟ್ ತೆಗೆದುಕೊಂಡು ಆಕೆಗೆ ಬ್ಲಾಕ್ಮೇಲ್ ಮಾಡುತ್ತಿದ್ದ.ದೇಶದ ವಿವಿಧ ರಾಜ್ಯಗಳಿಗೆ ಸೇರಿದ ಮಹಿಳೆಯರು, ಯುವತಿಯರಿಗೆ ಕರೆ ಮಾಡಿ ಹಿಂಸೆ ನೀಡುತ್ತಿದ್ದ. ಮಹಿಳಾ ವಕೀಲರೊಬ್ಬರು ನೀಡಿದ ದೂರಿನ ಮೇರೆಗೆ ಕಾರ್ಯಾಚರಣೆ ನಡೆಸಿರುವ ಸೈಬರ್ ಕ್ರೈಂ ಪೊಲೀಸರು ಆರೋಪಿಯನ್ನು ಪತ್ತೆ ಮಾಡಿದ್ದಾರೆ. ನಾನು ಆ ಸ್ಕ್ರೀನ್ಶಾಟ್ ಅನ್ನು ಸೋಷಿಯಲ್ ಮೀಡಿಯಾದಲ್ಲಿ ಅಪ್ಲೋಡ್ ಮಾಡಿ, ಆಕೆ ತನ್ನೊಂದಿಗೆ ಅಕ್ರಮ ಸಂಬಂಧ ಹೊಂದಿದ್ದಾಳೆ ಎಂದು ತಿಳಿಸುವುದಾಗಿ ಹೆದರಿಸುತ್ತಿದ್ದ. ಆ ರೀತಿ ಮಾಡಬಾರದು ಎಂದರೆ ತನ್ನೊಂದಿಗೆ ಸೆಕ್ಸ್ ಚಾಟ್ ಮಾಡಬೇಕೆಂದು ಹೆದರಿಸುತ್ತಿದ್ದ.ಇದೇ ರೀತಿ ಘಜಿಯಾಬಾದ್ನ ವಕೀಲರಬ್ಬರಿಗೆ ಫೋನ್ ಮಾಡಿದ್ದ ಆತ ತಗಲಾಕಿಕೊಂಡಿದ್ದ. ಆತನ ವಿರುದ್ಧ ವಕೀಲೆ ಪೊಲೀಸರಿಗೆ ದೂರು ನೀಡಿದ್ದರು. ಆರೋಪಿಯ ನಂಬರ್ ಮೇಲೆ ನಿಗಾ ವಹಿಸಿದ್ದ ಪೊಲೀಸರು, ವಾಟ್ಸಾಪ್ ಕಾಲ್ ಆಧರಿಸಿ ಇಂಟರ್ ನೆಟ್ ಸರ್ವಿಸ್ ಪ್ರೊವೈಡರ್ ಐಪಿ ಅಡ್ರಸ್ ಅನ್ನು ಪತ್ತೆ ಮಾಡಿದ್ದರು. ಸೈಬರ್ ಕ್ರೈಂ ಆರೋಪದಡಿ ದೂರು ದಾಖಲಿಸಿ ಯುವಕನನ್ನು ಬಂಧಿಸಿದ್ದರು.